
Az ifjúsági regény programszerű felívelése Szabóné Nogáll Janka életművében

Kulcsszavak: tizenéves lányoknak szánt ifjúsági regény; követendő minták; az útmutatás tétje; elmozdulás a korábbi mintáktól;
 
A napjainkban egyre inkább felívelő kutatási irányzatot képviselő ifjúsági irodalom kutatását
két perspektíva uralja. Egyrészt, a fiatal nők számára gyakran nők által írott gyerek- és ifjúsági
irodalmat a női irodalom felől igyekeztek megragadni. Másrészt a gyermekirodalom felől
közelítették meg, ebben az esetben a figyelem néha nem terjedt ki az életkorilag differenciált
ifjúsági irodalmi művek újabb formáinak megjelenésére a 19-20. század fordulóján.

A kutatásokból az is egyértelműen kiviláglik, hogy a német, francia és angol minták hatására
már korán elkezdődik a nemek és felekezetek szerinti differenciálódás az ifjúsági irodalomon
belül. A 18. században már találkozhatunk fiúknak és lányoknak, illetve katolikusoknak és
protestánsoknak írt művekkel. Az életkorok szerinti különbségtétel tanulmányozására azonban
mindeddig kevesebb figyelem irányult, holott az 1850-es évektől megannyi, kifejezetten fiatal,
serdülő lánynak írt útmutatás születik. A békés-gyulai származású, terjedelmes életművel
rendelkező és kimagasló irodalmi tevékenységet folytató, noha mára már feledésbe merült,
Szabóné Nogáll Janka munkássága iskolapéldája az említett differenciálódásból létrejövő
alműfaj, a serdülő lányok számára írt ifjúsági regények felívelésének, tudatos és programszerű
művelésének.
Kutatásom célja annak a megértése, hogy Nogáll Janka életművének reprezentatív darabjaiban
miként jelentek meg az életkorok szerint elkülönült, kifejezetten fiatal lányoknak szánt írások.
Ezen belül arra vagyok kíváncsi, hogy milyen mintákat ajánl a szerző a fiatal lányok számára,
milyen az ideális tizenéves lányképe, mi hiányzik belőle, mi az útmutatás tétje, hogyan
helyezkednek el a vizsgált alkotások az életművön belül, nem utolsó sorban: van-e elmozdulás
a korábbi mintáktól, úgy világirodalmi, mint egyéni, a szerző által bejáratott konvenciók
szintjén. A kutatás abból a meggyőződésből született, hogy az ifjúsági regények életkori
differenciálódásának nézőpontját szem előtt tartó, ugyanakkor kifejezetten fiatal lányoknak
szánt írások vizsgálata nagy mértékben elősegítené a gyermek- és ifjúsági irodalom, ezzel
egyidőben a női irodalom árnyaltabb szempontból való megközelítését és tanulmányozását.



